הוועדה לקידום מעמד האישה, כנסת 18, פרוטוקול מספר 97, 2011-06-29 09:30

ציפי חוטובלי: בוקר טוב לכולם.

ציפי חוטובלי: אני מתכבדת לפתוח את ישיבת הועדה לקידום מעמד האישה בנושא סגירת מקלטים צפויה.

ציפי חוטובלי: הדיון הזה הוא חשוב ביותר.

ציפי חוטובלי: שלושה עשר מקלטים לטיפול בנשים מוכות נמצאים במדינת ישראל ובשבוע שעבר –על פי מידע שהגיע אלינו מן המפעילות שלהם, המקלטים האלה עמדו בסכנת סגירה בגלל ביטול העברת תקציב.

ציפי חוטובלי: הדבר הזה מבטא את יחס המדינה למקלטים שהם למעשה המפלט האחרון של האישה שחייה נמצאים בסכנה.

ציפי חוטובלי: בעקבות הענין הועדה כינסה את הדיון הזה כדיון חירום, דיון שבא כדי לראות מה אנחנו יכולים לעשות כדי לשנות את המציאות הקשה הזו שבה נמצאים המקלטים.

ציפי חוטובלי: ולא די בכך כי עלינו למנוע את העוול הגדול ביותר שנעשה כאן והוא, שהמקלטים נדרשים פעם אחר פעם להוכיח את עצמם מחדש וזאת למרות שבמשך שנים ארוכות הם מהווים מקלט לנשים ושהמטפלים בהן התמקצעו, צברו ידע ויכולת שאיתם הם עושים את העבודה בצורה הטובה ביותר.

ציפי חוטובלי: ראינו את זה גם בהקשר של מרכזי הסיוע לנפגעות תקיפה מינית ושם, כמו כאן, אנחנו רואים את היחס של המדינה למקומות האלה, יחס לפיו הם אמורים להוכיח את עצמם פעם אחר פעם ולהראות שהם ראויים לתקציב שהמדינה נותנת.

ציפי חוטובלי: הנוכחות של חברי הכנסת כאן מעידה על חשיבות הנושא בעיניהם ואני רוצה לפתוח בסקירה קצרה של הגב' רונית ארנפרוינד כהן.

ציפי חוטובלי: ארגנתן כינוס חירום.

ציפי חוטובלי: פָּרְטִי את המציאות.

רונית ארנפרוינד כהן: בוקר טוב.

רונית ארנפרוינד כהן: מבחינתי זה יום עצוב כי היום נראה שהעמותות המנהלות את המקלטים נמצאות בצדו השני של מתרס מול משרד הרווחה, במקום לעמוד אתו ביחד ולשנס מתניים כדי להתמודד עם הענין הזה.

רונית ארנפרוינד כהן: אני מדברת בשם כל העמותות, כיו"ר ארגון העל של כל העמותות שמנהלות מקלטים במדינת ישראל.

רונית ארנפרוינד כהן: בכוונתי למסור את העובדות, אחרי כן הגב' עאידה תתן את ההיבט היחודי של המגזר הערבי כי הוא שונה לחלוטין ואז נפתח את הדיון.

רונית ארנפרוינד כהן: יש עשר עמותות במדינת ישראל שמנהלות שלושה עשר מקלטים לנשים נפגעות אלימות וילדיהן.

רונית ארנפרוינד כהן: העמותות הקימו את המקלטים במדינת ישראל לפני שלושים וארבע שנים.

רונית ארנפרוינד כהן: היוזמת של הרעיון היא רות רזניק, שיושבת אתנו כאן, ומאז במשך כמעט ארבעה עשורים עמותות פמיניסטיות וחברתיות מנהלות מקלטים.

רונית ארנפרוינד כהן: כפי שאמרה יושבת הראש, נצברו שם ידע ומקצועיות.

רונית ארנפרוינד כהן: מזה עשר שנים מתנהלים מכרזים לניהול המקלטים וזה השלישי שניגשנו אליו.

רונית ארנפרוינד כהן: בשבעה עשר בינואר פורסם המכרז ומיד נפלה תדהמה בכל ארגוני הנשים והעמותות שמנהלות מקלטים כי ניסוח המכרז היה מאד בעייתי, עד כדי כך שאף אחד מן המקלטים לא חשב שהוא מוכן לגשת.

רונית ארנפרוינד כהן: הרמנו קול והשר כחלון - היה זה בתקופת המעבר של השרים, נענה לבקשתנו, האריך את תקופת המכרז, הנהלת המכרז ישבה אתנו ושינתה מספר סעיפים.

רונית ארנפרוינד כהן: לשיטתנו היה צורך לשנות סעיפים נוספים אבל אי אפשר היה לשנותם בתוך תקופת המכרז כך שניגשנו למכרז כפי שהיה.

רונית ארנפרוינד כהן: כאמור, ב- 17 בינואר יצאו שני מכרזים: האחד לדירות מעבר והשני למקלטים.

רונית ארנפרוינד כהן: דירת מעבר היא אפשרות בחירה לאשה, לקבל כשלב ב' אחרי שהיא יוצאת מן המקלט לשלב שיקום נוסף.

רונית ארנפרוינד כהן: המכרזים היו גם למקלטים וגם לדירות מעבר אפילו ששניהם בניהול אותן עמותות.

רונית ארנפרוינד כהן: אחרי ששינינו, ב 6 ביוני קיבלנו תוצאות של המכרז לדירות מעבר.

רונית ארנפרוינד כהן: מלכתחילה היו אחת עשרה דירות מעבר שהופעלו עלי די העמותות, שמונה מהן לא עברו.

רונית ארנפרוינד כהן: אף אחת משמונה קיימות לא עברה ואחת קיבל מענה אחר וזה אומר שהיום במדינת ישראל, במקום אחת עשרה דירות מעבר, שמלכתחילה היו צריכות להיות יותר, יש עכשיו ארבע דירות מעבר.

רונית ארנפרוינד כהן: ב 22 ביוני, בשבוע שעבר, קיבלנו תשובה, בלי שום הכנה מראש, לפיה שבעה מקלטים מתוך המקלטים המופעלים לא עברו את המכרז.

רונית ארנפרוינד כהן: רשמית היו אמורים להיסגר בעוד מספר ימים, ב 1 ביולי, כולם קיבלנו הארכה עד ל 30 בספטמבר כדי שהדבר הזה יתברר - - -

ציפי חוטובלי: מה העילה?

רונית ארנפרוינד כהן: העילות הן שונות אבל קודם אדבר על התוכן של המכרז שהוא זה שהחטיא במהות.

רונית ארנפרוינד כהן: אקדים ואציין שאני לא רוצה לומר שום דבר ביקורתי על חוק המכרזים, וכל משרד בוחר לעצמו איך לנסח את תכנית המכרזים שלו אבל, הקריטריון הכי גדול במכרז למקלטים הוא המבנה.

רונית ארנפרוינד כהן: המבנה קיבל 30% מתנאי המכרז.

רונית ארנפרוינד כהן: לעומתו, הנסיון המקצועי, קיבל רק 15%, מחצית מן האחוזים שניתנו למבנה.

רונית ארנפרוינד כהן: זה בפני עצמו אומר הרבה ויותר מזה, על מנת על מנת לבדוק את שלושים האחוזים האלה, הועדה במשרד הרווחה מינתה צוות שיבדוק במקלטים עצמם את הגודל הפיזי לפי מטרים מרובעים אבל לעומת זאת, לא מינו צוות שיבדוק את חמישה עשר האחוזים שהוקצו לנסיון המקצועי והם הלוא הקריטיים: נסיון בעבודה כזו, מקצועיות של הצוות, האמינות שלו והידע שלו.

רונית ארנפרוינד כהן: מעבר לכך, ההגדרה של הדרישה מן המטפלים בדירת מעבר היתה "נסיון בהפעלת מענים לאוכלוסיות מצוקה" וזוהי מראש הגדרה רחבה מדי כי טיפול בנפגעות אלימות הוא תת-התמחות רשמית וההגדרה למטפל בנפגעות אלימות אמורה להיות מדוייקת ולא מורחבת, על מנת למיין את בעלי הידע המקצועי המתאים.

רונית ארנפרוינד כהן: לגבי הדרישה ממטפלים במקלטים היה רשום "נסיון בהפעלת מסגרת הגנה וטיפול בנשים נפגעות אלימות ו/או מסגרות חוץ ביתיות המטפלות באוכלוסיות דומות".

רונית ארנפרוינד כהן: מהי ההגדרה ל"מסגרות חוץ ביתיות"?

רונית ארנפרוינד כהן: הרי היא כוללת גם מסגרות בהן המטפל מסתפק במספר שעות ביום ובפעילות בודדת כזו או אחרת לסוגים שונים של אוכלוסיות אבל היא לא מותאמת לנדרש ממטפלים שמפעילים מקלט.

רונית ארנפרוינד כהן: גם המלים "אוכלוסיה דומה" - מה הכוונה שלהן?

רונית ארנפרוינד כהן: הלוא זו הגדרה רחבה מדי והתוצאה היא –כפי שאפשר לראות בטבלה שכאן, שמשרד אדריכלים עבר את תנאי הסף וקיבל ניקוד מאד גבוה.

רונית ארנפרוינד כהן: הוא קיבל ניקוד יותר גבוה מזה שקיבלה העמותה שהקימה את המקלט הערבי הראשון בעולם ומנהלת אותו משך כמעט שמונה עשרה שנה.

רונית ארנפרוינד כהן: משרד עורכי הדין שניגש התאכזב כי המכללה הטכנולוגית קיבלה ניקוד יותר גבוה ממנו.

רונית ארנפרוינד כהן: לסיכום, המכרז נוסח באופן שלא היה נכון מלכתחילה ולא צריך היה כלל להוציא אותו, הניסוח שלו היה פרוץ מדי, רחב מדי והתוצאה שלו היא שאנשים שלא מתמחים בנושא ואין להם נסיון בו, אנשים שהם גם לא מחוייבים לנושא הזה באג'נדה שלהם עברו את תנאי הסף של המכרז וחלקם אף זכו בו.

רונית ארנפרוינד כהן: אנחנו מבקשים היום להקפיא לאלתר את כל התוצאות של המכרז הזה, בגלל ההשלכות החמורות שלו לעתיד.

רונית ארנפרוינד כהן: אנחנו מבקשים לקבוע -בוועדה ציבורית, מהם הקריטריונים לניהול מקלטים, מה הניקוד במכרזים האלה ואיך הוא מחולק, איך בוחנים את המועמדים ואם בוחנים את גודל המבנים אז קודם לכן יש לבחון את הנסיון המקצועי של הניגשים למכרז, את התכניות הטיפוליות שלהם ולגבי המכרז הזה יש לבדוק גם מי עומד מאחורי חברות שהתחפשו לעמותות ולמה.

רונית ארנפרוינד כהן: כנ"ל לגבי המכרזים לניהול דירות מעבר.

רונית ארנפרוינד כהן: לשאלת יושבת הראש, מדוע חלק מן המקלטים לא עברו אשיב שמדובר בטעות בירוקרטית; המסמכים המעידים על כך שהמבנים הם בבעלותנו לא הוגשו.

רונית ארנפרוינד כהן: יחד עם זאת, משרד הרווחה מחזיק מסמך ממכרז קודם, מסמך שמעיד על בעלותנו, ועל חכירה לארבעים ותשע שנים.

רונית ארנפרוינד כהן: הם הרי יודעים שאנחנו מנהלים את המקלטים האלה והם ידעו שמדובר במסמך שקיים ונשמט.

רונית ארנפרוינד כהן: מקובל בכל משרד ממשלתי שטובת הענין עומדת לנגד עיניו והיה עליהם לנהוג כך ולדרוש את המסמך.

מוחמד ברכה: אמרי שוב איזה מסמכים נשמטו?

רונית ארנפרוינד כהן: מסמך לפיו אנחנו בעלי המקום.

רונית ארנפרוינד כהן: הוא לא נמסר אבל הבנין נמצא שם, תוכל לגשת ולראות אותו.

רונית ארנפרוינד כהן: נמצאות שם נשים, נמצאים שם ילדים ויש לנו חכירה לארבעים ותשע שנים.

רונית ארנפרוינד כהן: השלמת מסמכים מקובלת בכל מכרז.

רונית ארנפרוינד כהן: במכרז אחר שהשתתפתי בו קיבלתי ארכה מיוזמת מגישי המכרז להגשת מסמכים.

רונית ארנפרוינד כהן: זה לא נוגד את חוק המכרזים כי זו טובת הענין.

רונית ארנפרוינד כהן: על הבירוקרטיה הזו נפלו המכרזים ויצויין גם שחלק מן המקלטים שלא עברו את המכרז, כמו מקלטים של "אשה לאשה", ושל ויצ"ו, הם מקלטים ידועים ומוכרים במשך שנים וגם המסמכים שלהם מוכרים במשרד הרווחה.

רונית ארנפרוינד כהן: ברור לכולנו ששום משרד אדריכלות לא יוכל להתחרות בידע של אלה שהקימו את המקלטים ומנהלים אותם במשך שנים.

ציפי חוטובלי: פניתי בדחיפות לשר הרווחה בענין הזה אבל והוא לא נמצא בארץ כרגע.

ציפי חוטובלי: השאלה החשובה היא האם כרגע יש נשים שהן בסכנה כי אין להן מקום להיות בו?

רונית ארנפרוינד כהן: המקלטים עדיין פועלים וקיבלנו הארכה לשלושה חודשים.

רונית ארנפרוינד כהן: אינני יודעת מה יהיה עם תום שלושת החודשים.

רונית ארנפרוינד כהן: ורק כדי להשלים את הדברים חשוב שעאידה תתן את הפן שלה ואז נפתח את הדיון.

עאידה תומא סלימאן: בוקר טוב.

עאידה תומא סלימאן: העמותה שלנו, נשים נגד אלימות, הפסידה במכרז הזה.

עאידה תומא סלימאן: אנחנו הקמנו מקלט לפני תשע עשרה שנים ואנחנו מנהלות אותו מאז.

עאידה תומא סלימאן: הופעתי פעמים רבות בפני וועדות שונות ולא היתה אפילו ביקורת אחת על העמותה שלנו או על המקלט או על העבודה המקצועית.

עאידה תומא סלימאן: המכרז נלקח על ידי מישהו שמפעיל עמותה שכל הנסיון שלה הוא להעביר קורסים של הכשרה מקצועית לכל מיני קבוצות באוכלוסיה.

עאידה תומא סלימאן: זה הנסיון שלה.

עאידה תומא סלימאן: איך אפשר להשוות אותו לנסיון של תשע עשרה שנים של ניהול מקלט -ועוד מקלט שנוסד כראשוני בחברה שמעולם לא היה בה מקלט?

עאידה תומא סלימאן: במקלט טיפלנו במעל לאלף ושלש מאות נשים לפחות וביותר מאלפיים שש מאות ילדים אבל במכרז קיבלנו ניקוד השווה לזה שקיבלה המכללה הטכנולוגית.

עאידה תומא סלימאן: איזה נסיון יש לה?

עאידה תומא סלימאן: יש לשאול את משרד הרווחה: מהו הנסיון של המכללה שזיכה אותה בניקוד?

עאידה תומא סלימאן: במכרז הזה יש משהו מאד מפוקפק, גם בדרך המדידה של הדברים, גם באמות המידה שנקבעו וגם במשקל שניתן בו לכל נושא.

עאידה תומא סלימאן: כתוצאה מכך שעשרים וחמישה אחוז הוקצו לסעיף הנסיון המקצועי זכו גורמים שאין להם שום נסיון והם צוות גברים שמעולם לא עסק בנושא.

עאידה תומא סלימאן: הם הציעו שאת חלק העבודה הסוציאלית יבצע גבר, שהפסיכולוג במקלט במקלט לנשים מוכות ערביות יהיה גבר, שעורך הדין יהיה גבר - - -

ציפי חוטובלי: למען השוויון של הנתונים, רונית, האם תעבירי לנו את הנתונים שאתן מדברות עליהן?

עאידה תומא סלימאן: ובסופו של דבר הוא מקבל ניקוד יותר גבוה מצוות שנמצא שם ועובד שם וכבר הוכיח את עצמו.

עאידה תומא סלימאן: הצוות האחר לא עבד אף פעם במקלט לנשים מוכות.

עאידה תומא סלימאן: נסיון המציע -שהוצע בתוך החומר של המציע עצמו לא כלל אפילו הסבר על העמותה אלא נתן חמש המלצות של ראשי רשויות מקומיות ומנהלי פנימיות שבהן העמותה נתנה הכשרה מקצועית לטיפול בנוער בסיכון.

עאידה תומא סלימאן: אפילו לא ציינו ניהול פנימיה כנדרש, אפילו לא נתנו "מענה" כפי שנרשם בדרישות המכרז אלא מכרו קורסים.

עאידה תומא סלימאן: כאילו כל מי שהיום עומד להעביר קורס יכול לגשת לעבוד במקלט לנשים מוכות.

ציפי חוטובלי: זהו אבסורד שאין כדוגמתו.

מוחמד ברכה: או שזה אבסורד או שזה מושחת.

ציפי חוטובלי: יש כאן התעלמות, ואני פונה לגברת הרמל, נציגת משרד הרווחה: שמעי, מזעזע אותי לראות קריטריונים שמייחסים 15% לנסיון המציע.

ציפי חוטובלי: מנגד, מדובר בארגונים שמעבר לעובדה שהם מובילים את הטיפול בנשים מוכות הם גם בעלי הנסיון והידע, אז איך אפשר לומר שאין שום משמעות לנסיון ולידע בחזקת "אנחנו נמציא את הגלגל מחדש"?

ציפי חוטובלי: יש כאן ארגונים עם וותק ועם מקצועיות וכל מה שצריך כדי שהמערכת הזו תפעל, הווה אומר, המינימום שהמדינה אמורה לעשות כדי לתת להם את האפשרות לתפקד נלקח מהם דרך כללי משחק שהם מעוותים מראש.

יעל הרמן: חוק חובת המכרזים מחייב אותנו לאפשר לכל אדם או גוף שהוא ראוי להתמודד עם המכרז.

יעל הרמן: לא צויין שיכולות לגשת רק נשים, למשל.

יעל הרמן: אסור לנו לכתוב במכרז שצריך נסיון בהפעלה של מקלטים לנשים מוכות כי מכרז ציבורי נותן אפשרות לגופים שונים לגשת למכרז ולהציע את שירותיהם - - -

ציפי חוטובלי: את משווה למשרד אדריכלים - - -

יעל הרמן: משרד אדריכלים, שאגב, רגע, אשיב, מכללת הגליל, שזכתה במכרז - - -

קריאה: מדברים כאן על הגיון, סליחה.

קריאה: מה זאת אומרת אין - - -

אילן גילאון: האם גודל הדירה שווה כפליים מאשר הנסיון המקצועי של המטפלים בה?

יעל הרמן: משרד האדריכלים לקח - - -

ציפי חוטובלי: חברי הכנסת, כולם יקבלו זכות דיבור.

ציפי חוטובלי: חוזרת על השאלה של חבר הכנסת אילן גילאון, האם ייתכן שדבר טכני כמו מבנה יהיה שווה במכרז פי שניים מאשר נסיון מקצועי?

יעל הרמן: המבנה יש לו משמעות רבה מאד בהפעלה של מקלט.

יעל הרמן: התחרות על המקלט היא לא על התעריף שהמשרד משלם כי הוא קבוע אלא שהתחרות במכרז היא על המבנה, שהוא דבר מאד מאד חשוב, כי הנשים צריכות מרחב מסוים ותנאי דיור מסויימים שיאפשרו לתת להן את הטיפול המקסימלי והטוב ביותר.

יעל הרמן: חלק מן המבנים שניגשו לא עומדים בקריטריונים האלה.

יעל הרמן: מכללת הגליל - - -

דב חנין: לפי הניקוד שלכם המבנה של גינדי יותר טוב מן המבנה שמכללת הגליל הציעה אז - - -

אעידה סלימאן: המבנה שלו עומד ריק והכל מסתמך על הבטחתו שאחרי זכייתו במכרז הוא יתחיל - - -

ציפי חוטובלי: הדוברת תסיים וכולם יקבלו זכות דיבור.

יעל הרמן: מכללת הגליל שהגישה מסמכים שעברו את המכרז הוכיחה שהנסיון והידע והכישורים של האנשים שעומדים להפעיל את המקלט -אם יזכו בו, הם טובים יותר מאלה של האנשים שמפעילים אותו היום - - -

ציפי חוטובלי: איך אפשר להגיד דבר שכזה?

יעל הרמן: כללי הידע נקבעו בצורה אחידה לגבי כולם.

יעל הרמן: כך מתנהל מכרז.

יעל הרמן: אין הבטחה במכרז ולא יכולה להיות במכרז הבטחה שמי שמפעיל היום הוא שיזכה.

יעל הרמן: אין שום דבר כזה.

ציפי חוטובלי: רגע, רגע, לא אאפשר קריאות ביניים נוספות.

ציפי חוטובלי: ראי, יש בזה משהו מקומם שמשרד הרווחה, שאינו משרד טכני אלא משרד שאמור לשקול שיקולים מתאימים, קובע מראש כללי משחק שהם לא רגישים לדבר המרכזי שמרכז לנשים אמור להביא אתו, שזה נסיון טיפולי, שזה היכולת שלו במשך שנים ארוכות ללוות את התהליך של טיפול בנשים מוכות.

יעל הרמן: הם קיבלו ניקוד גבוה יותר בנסיון- - -

ציפי חוטובלי: רגע, רגע, הדוברת תסיים.

ציפי חוטובלי: אקריא את סדר הדוברים.

ציפי חוטובלי: כל חברי הכנסת נרשמו.

ציפי חוטובלי: יהיה סבב של חברי כנסת ואחריו סבב של אנשי המקצוע.

ציפי חוטובלי: כולם ידברו - - -

יעל הרמן: גם אנחנו אנשי מקצוע, גם לנו יש איזשהו ידע.

ציפי חוטובלי: אאפשר לך לסיים אבל - - -

יעל הרמן: גם אנחנו אנשי מקצוע, גם לנו יש את הידע, גם אנחנו משכילים ויש לנו את הנסיון בענין - - -

ציפי חוטובלי: רבותי, אני מבטיחה שאתם תדברו.

ציפי חוטובלי: יש לאפשר לדוברת לסיים - - -

יעל הרמן: יש כאן התלהמות כנגד המשרד - - -

ציפי חוטובלי: חשוב להדגיש את הנקודה הבאה.

ציפי חוטובלי: במבחן התוצאה המכרז הזה כשל - - -

יעל הרמן: הוא לא כשל.

יעל הרמן: הוא לא כשל.

ציפי חוטובלי: אאפשר לך לדבר ברשות דיבור חוזרת.

דב חנין: את נמצאת בכנסת ולא תתאפשר כאן שום התלהמות.

יעל הרמן: נאמרים פה דברים שהם לא נכונים.

יעל הרמן: המקלטים לא סגורים, המקלטים ממשיכים לפעול - - -

ציפי חוטובלי: הדברים האלה לא נאמרו.

יעל הרמן: בתחילת דברייך אמרת את זה.

ציפי חוטובלי: אמרתי שיש כאן מקלטים שהם בסכנת סגירה.

ציפי חוטובלי: לא אמרנו שהם נסגרו.

יעל הרמן: זה בדיוק הענין, שהם לא בסכנת סגירה.

יעל הרמן: יש כאן טענות שהן - - -

ציפי חוטובלי: אני מבקשת לומר, כדי שהדיון הזה לא יחטא לאמת:

ציפי חוטובלי: סכנת הסגירה נבעה מן העובדה שכללי המשחק על פי המכרז הותירו מחוץ למשחק מקלטים ותיקים עם ידע מקצועי ונסיון - - -

יעל הרמן: אבל המקלטים לא נסגרו.

ציפי חוטובלי: זו המציאות.

יעל הרמן: הם לא נסגרו.

ציפי חוטובלי: לא משנה.

ציפי חוטובלי: יש כאן מחאה ציבורית קשה שבעקבותיה יש כאן דיון והועדה הזו רואה עצמה אחראית לפיקוח על ההתנהלות הזו.

ציפי חוטובלי: העובדה שבפועל המקלטים לא נסגרו לא משנה את העובדה שאותם מקלטים לא עברו את כללי המכרז.

דב חנין: תודה רבה ליושבת הראש.

דב חנין: הדיון הזה הוא דיון מיוחד מבחינתי, זה דיון חרום וקראתי בעיון את החומרים של מרכז המחקר והמידע ואת החומרים האחרים שבפנינו, גבירתי יושבת הראש, אנחנו חייבים לקבל בדיון הזה החלטות מעשיות מאד ברורות.

דב חנין: אני שומע את נציגת משרד הרווחה ואני מבין שכשנראה עד היום לא הבינו מה הבעיה וכל עוד לא מבינים מה הבעיה גם לא פותרים אותה.

דב חנין: אציג את הגישה שלי ואעשה זאת בקצרה.

דב חנין: אתם טועים קונספטואלית, מתחילת התהליך.

דב חנין: לא רק בפרטים -ועליהם אפשר לדבר בהמשך אלא גם בראייה הרחבה.

דב חנין: נקודת המוצא שלי -ואני מקווה שלפחות על נקודת המוצא הזו אנחנו נסכים, היא שאי אפשר לעשות עסקים מרווחה.

דב חנין: רווחה ורווח לא הולכים ביחד - - -

יעל הרמן: אין ויכוח אתך.

דב חנין: יפה.

דב חנין: קריטריונים כלכליים יש להם מקום בעולם אבל תחום הרווחה הוא מיוחד וצריך להתנהל על בסיס פרמטרים של רווחה.

דב חנין: יש לי הרבה מאד ביקורת על כל הליך המכרז מראשיתו כי הוא לא נכון למהלכים כאלה אבל גם אם בוחרים בהליך מכרז, השאלה היא איך בונים אותו וכשאני רואה את הליך המכרז שאתם בניתם, שבו נתתם משקל ליכולת של גורם להביא מימון עצמי מן הבית -והרי הדבר הזה הוא שנתן קדימות למכללת הגליל המערבי, אז פה אנחנו טועים ואנחנו טועים "בגדול".

דב חנין: מצטרף לדברי יושבת ראש הועדה ובעיניי זו התבטאות מתונה: במבחן המעשה המבחן הזה כשל.

דב חנין: אם העמותה שייסדה מקלט לנשים מוכות מן המיגזר הערבי והיא ראשונה בכל העולם הערבי והיא נמצאת במדינת ישראל עם נסיון של תשע עשרה שנים, אם העמותה הזו יצאה החוצה, ועוד על שברי נקודות ואתם לוקחים במקומה גורם שאין לו שום נסיון אז אני שואל את עצמי האם מישהו פה יצא מדעתו.

דב חנין: כיצד, בגלל כמה נקודות, אתם פסלתם גוף שיש לו נסיון מוכח של שנים, שעשה עבודה חלוצית ובכך אתם מנסים על הנשים האלו מהלך חדש, כיצד?

דב חנין: הרי זה מהלך שהוא מזעזע, ואין לי מילה אחרת, חברת הכנסת חוטובלי מכירה אותי כמי שמתבטא מאד במתינות אבל אין לי מילה אחרת, זה מזעזע.

דב חנין: יש פה תחום ידע שהוא מאד מיוחד ומאד ממוקד.

דב חנין: לִבִּי עם נשים שסובלות מאלימות אבל אני לא יודע לטפל בזה, אין לי את הידע המדויק, ואין זה משנה שיש לי ידע אחר, כי יש לתת עדיפות מוחלטת לגורמים שיש להם ידע ממוקד בתחום הזה, כמו ארגוני נשים, למשל, וזה כל כך מובן מאליו שאני בכלל לא מבין איך נהגתם אחרת בשיקולים שלכם.

דב חנין: מכאן לנושא ההחלטות - - -

ציפי חוטובלי: כנראה ששכל ישר לא תמיד נמצא בקריטריונים של כותבי המכרז.

יעל הרמן: זה נעשה בתום לב.

דב חנין: אני מציע שההחלטות שנקבל בישיבה הזו –ואני שמח שנמצאת אתנו גם הגב' סוויד, כי אני בטוח שגם לרשות למעמד האשה יהיה מעמד פה, אני מעז לבקש ממך, הגב' סוויד, ככל שהתקשורת מול משרד הרווחה לא תועיל, לפנות - במסגרת תפקידך הקודם במשרד ראש הממשלה, גם לראש הממשלה להתערבותו בענין.

דב חנין: את המכרז הזה צריך להקפיא, את תוצאותיו יש להקפיא ואת כל המהלך יש לבדוק לעומקו.

דב חנין: הבדיקה צריכה להיות חיצונית.

דב חנין: אני לא חושב שהאנשים שנמצאים כרגע במשרד הרווחה כרגע, ושהם מאד משוכנעים בצדקתם, שמעתי אותם כאן, אני לא חושב שהם יכולים לבצע את הבדיקה הזו.

דב חנין: אני מציע שהועדה תבצע תהליך של מעקב שוטף אחרי מה שקורה בתחום הזה.

דב חנין: את המדדים האלה צריך לשנות באופן יסודי, צריך מערכת אחרת של מדדים ולבדוק את תהליך המיכרוז.

דב חנין: אני מציע שבנושא הזה הועדה תקיים דיון מעקב בעוד חודש, בו נוכל לשמוע שינוי דרמטי לגבי מה שקורה במיגזר הערבי, שסובל יותר מבעיות של אלימות נגד נשים ושם הבעיה היא לפעמים קשה יותר בגלל הרבה מאד סיבות וגורמים וזה מחייב שינוי מאד מאד דחוף.

דב חנין: תודה רבה.

ציפי חוטובלי: הועדה משקפת קונצנזוס ציבורי וכל מי שאכפת לו מגורלן של נשים שסובלות מאלימות נמצא כאן סביב השולחן הזה וכולנו אחידים בדיעה שיש כאן דבר שלא נעשה ובעיקר אנחנו חרדים לעתיד של אותו מפעל חיים ויושבת אתנו כלת פרס ישראל שהגתה אותו והקימה אותו ובזכותך מיסדנו תחום ידע כל כך חשוב ומשמעותי.

זהבה גלאון: לא מתקבל על הדעת שהגב' רות רזניק יושבת כאן בחדר, כלת פרס ישראל, שהקימה לפני שלושים וארבע שנים את המקלט לנשים מוכות, ושני המקלטים שהיא מנהלת לא זכו במכרז.

זהבה גלאון: אם אצלה לא נמצא תחום הידע, הנסיון או כל דבר אחר אז הם לא בנמצא בשום מקום אחר.

זהבה גלאון: יושבת הראש אמרה את הדברים וגם חבר הכנסת דב חנין אמר את שיש לומר, המכרז נוסח כך שלא איפשר ולא יאפשר למקלטים להמשיך בדרכם ובכל הנוגע למיגזר הערבי הדבר זועק.

זהבה גלאון: יש כאן אלימות של המדינה כלפי הנשים המוכות.

זהבה גלאון: מבקשת שזה ייאמר.

זהבה גלאון: זה המשך האלימות רק שעכשיו זו אלימות של המדינה.

זהבה גלאון: מציעה הצעת החלטה, לעצור את המכרזים, מציעה לפנות אל מבקר המדינה, לבדוק את התהליך של המכרז ואני אומרת מראש, הקריטריונים שהוכנסו -ודיברו כאן כבר על האבחנות, לא מאפשרים לעמותות שנמהלות את המקלטים לזכות במכרז.

זהבה גלאון: זה מכוון מראש.

זהבה גלאון: הדבר הזה מצריך בדיקה רחבה.

ציפי חוטובלי: אני דנה את משרד הרווחה לכף זכות בענין הזה כי אני חושבת שאף אחד לא התכוון שם להכשיל.

זהבה גלאון: זה מה שאת חושבת אבל יש להתייחס למבחן התוצאה והוא כזה שמראה שאין סיכוי למקלט בנצרת להתמודד עם שאר הניגשים למכרז עם הקריטריונים שבו.

זהבה גלאון: מי שניסח קריטריונים כאלה - או שהוא אטום או שהוא עשה את זה בזדון, אני לא יודעת ואני רוצה לתת להם את כל הזכות להניח שזה נעשה מתום לב אבל במבחן התוצאה נראה שלא כך הוא.

זהבה גלאון: לכן צריכה להיות דרישה להקפיא את תוצאות המכרזים לאלתר ועד שהדבר הזה ייבדק בדיקה מעמיקה חיצונית לא להמשיך בתהליך הזה.

אורלי אלמגור לוטן: מספר הערות קטנות.

אורלי אלמגור לוטן: הערת הבהרה.

אורלי אלמגור לוטן: יש כאן להבחין בין שני סוגים של הסיבות לאי מעבר במכרז.

אורלי אלמגור לוטן: בתנאי הסף חמישה מקלטים לא עברו נפלו בשלב של תנאי הסף ולא הגיעו להתמודדות על המבנה.

אורלי אלמגור לוטן: כלומר, ענין המבנה לא עלה ולא נבחן.

אורלי אלמגור לוטן: אחד מתנאי הסף שעליו נפסלו לא היה במכרזים קודמים והוא ענין ההוכחה על בעלות השכירות על המבנה למשך חמש שנים.

אורלי אלמגור לוטן: מבלי להיכנס לשום דבר ערכי, הדרישה לבעלות של לפחות חמש שנים, ובמקלט של ל"א למשל, הבעלות היא לשלש שנים.

אורלי אלמגור לוטן: המכרז הוא לשלש שנים עם אפשרות שהמדינה תאריך בשנתיים.

אורלי אלמגור לוטן: לאחד המקלטים היה חוזה שכירות עד 2014 ושוב, הוא יכול היה לעבור את זה כי המכרז היה לשלש שנים.

אורלי אלמגור לוטן: מכל מקום הדברים לא הגיעו למבחן הזה.

אורלי אלמגור לוטן: חבר הכנסת דב חנין הזכיר את ענין השיקול הכלכלי שפחות דיברו עליו כאן כי דיברו בעיקר על המבנה.

אורלי אלמגור לוטן: 10% מתוך הניקוד כלומר, עשר נקודות ניתנות לענין של השתתפות המקלט בעלות האחזקה, כולם מחוייבים להשתתף ב 10% למרות שזה לא כתוב באופן ברור במכרז.

אורלי אלמגור לוטן: מי שמוכן להשתתף בסכום שבין 10% ל 15% מעלות אחזקת המקלט מקבל חמש נקודות נוספות ומי שיכול להשתתף בסכום שהוא מעל ל 15% מקבל עשר נקודות ולכן, בטבלה שיש לכם אפשר לראות שהמקלט בנצרת לא נפסל על סניף המבנה אלא על שני הקריטריונים הבאים, האחד, הצוות המקצועי והשני היה שקיבל אפס נקודות ביכולת להשתתף בעלות הפעלת המקלט.

מוחמד ברכה: הדבר האחרון הוא קריטריון שמעלה זה קריטריון שתומך בבעלי הון ולא - - -

זהבה גלאון: זו מדיניות ההפרטה של שירותי הרווחה.

מוחמד ברכה: זאת אומרת שאם יש לי כסף אז כבר יש לי עשר נקודות יתרון.

ציפי חוטובלי: הגברת רות רזניק, קודם כל אני מאד מודה לך שהגעת לכאן ואני יודעת שאין זה דבר של יום ביומו שאת מטריחה את עצמך להגיע לכאן אבל נראה שכאן נגעו ב"צפור נפשך" ואני אשמח לאפשר לך לדבר.

רות רזניק: תודה רבה.

רות רזניק: יש לדעת שאם אני לא מגיעה אז זה רק מסיבות בריאותיות ולא מפני שאני "לא מטריחה את עצמי".

רות רזניק: אני מאד אוהבת לבוא לכאן ומשנת 79' אני משתתפת בכל הועדות שעסקו בנושאים של אלימות נגד נשים.

רות רזניק: אני מאד שמחה שדוקא בבית הזה, נתקבלה –בזכות הלחץ שלי ושל נשים ערבות שהיו תושבות במקלט שלנו, נתקבלה ההחלטה, בלחץ חברי הכנסת, להקים את המקלט הערבי הראשון בעולם ואם יש משהו אחד שמדינת ישראל יכולה להתגאות בו בעשייה לטובת האוכלוסיה הערבית, הוא הקמת שני מקלטים לנשים ערביות, עם ידע שאין כדוגמתו בעולם.

רות רזניק: הלב נכמר כאשר אני שומעת שמכללה -שאין לה שום נסיון ושום אמפתיה פמיניסטית, זכתה במכרז ויש לדעת שאי אפשר לעבוד במקלט לנשים בלי הזדהות מגדרית מוחלטת.

ציפי חוטובלי: זה קצת מצמרר אותי כי גאוותנו אינה על כך שיש נשים מוכות גם במגזר הערבי - - -

רות רזניק: אלא על כך שהוקמה מסגרת יחודית של שותפות גורל, שהנשים בה הן "שוות", מפני שעדיין מגיעות נשים ערביות ודרוזיות למקלטים הכלליים אבל הנסיון והידע שיש במקלטים הערביים הוא הרבה יותר ספציפי ומדויק.

רות רזניק: לגבי המקלטים של עמותת "לא":

רות רזניק: יש לנו שלושה מקלטים ואנחנו בחרנו להקים שלושה מקלטים ולא מקלט אחד מפואר -עם שיש ועם תנאים אידיאלים, מפני שראינו את הצורך הרב בהקמת מקלטים כדי לקלוט נשים שנסות על חייהן.

ציפי חוטובלי: איפה המקלטים שלכן?

רות רזניק: בהרצליה, בחדרה ובראשון לציון.

רות רזניק: יושבות אתנו כאן שתי חברות שהן מנהלות המקלטים בראשון לציון ובחדרה.

רות רזניק: כאשר הוקם המקלט בחדרה, לפני תשע עשרה שנה, בזכותה של אורה נמיר, הוא היה –ועודנו, בעיניי, מקלט אידיאלי לקליטת נשים.

רות רזניק: המקלט קטן, וילה נחמדה, ונכון הוא שמגיעות לשם רק שש נשים ונכון שהצפיפות בו גדולה אבל, יש חמימות משפחתית וביתית שמקלט גדול לא יכול לתת והלוא הטיפול בנשים לא מבוסס רק על הצוות אלא גם על האוירה שנוצרת בו ועל הדינמיקה שנוצרת בין הנשים במקלט.

רות רזניק: קיבלנו את המקלט מקרן רש"י שרכשה אותו עבורנו לפני עשרים שנה.

רות רזניק: היא נתנה אותו לרשותנו כל עוד נפעיל אותו כמקלט לנשים.

רות רזניק: לפני כעשר שנים פנינו לקרן רש"י וביקשנו שיתנו לנו תקציב להרחבת המקלט, הם אישרו לנו חמישים אלף דולר ומשרד הרווחה אישר לנו שלושים אלף דולר נוספים להרחבת המקלט והנגשתו.

רות רזניק: או אז אמרנו: נגייס עוד חמישים אלף דולר ונרחיב את המקלט.

רות רזניק: יצאה הוראה מגברת יעל הרמל שיושבת אתנו כאן לקרן רש"י, לאלי אללוף, שלא להמשיך עם הפרוייקט.

רות רזניק: אלי אללוף עד היום לא רוצה להמשיך עם הפרוייקט למרות שיש למקלט יחסי שכנות טובים ולמרות שלא יהיו התנגדויות ואפילו ראש העיר הנוכחי וכל ראשי הערים, הסכימו שזה מקום אידיאלי ושיש אפשרות להרחיב אתו בעוד שלוש מאות מטרים מרובעים.

ציפי חוטובלי: מה הסיבה שזה נפסל?

רות רזניק: זה נפסל מפני שהמקום קטן וקרן רש"י דרשה מקום בגודל שניים או שלושה דונם.

רות רזניק: עירית חדרה מצאה מקום חלופי ומשרד הרווחה יודע שהתחלנו בהליכים לקראת הקצאת קרקע.

רות רזניק: היתה נציגה של המשרד במקום הזה, נציגה שהיא מנהלת מחלקת רווחה והם יודעים טב מאד מהו הליך.

רות רזניק: לגבי המקלט בראשון, לפני נשים רבות, ראש עירית ראשון דאז, מר מאיר ניצן, התחייב להעמיד לרשותנו מגרש ולהשתתף בעלויות של הקמת המקלט בסכום של מיליון וחצי שקל.

רות רזניק: ראש העיריה הנוכחי עומד מאחורי ההחלטה הזו אבל בינתיים החליפו את המיקום ויש היום הקצאת קרקע למגרש במקלט ראשון לציון והדבר הזה ידוע היטב למשרד הרווחה, אנחנו הפסדנו עכשיו תורם שרצה להשתתף במימון המקלט בראשון לציון, בסכום גבוה, השווה לשליש מן העלויות של המקלט מפני שאמר: "אין לנו כל בטחון שמשרד הרוחה ימשיך להתקשר אתכן".

רות רזניק: אמרה שם הגברת הנכבדה שיש לנו הסכם לשלש שנים עם המשרד עם אפשרות הארכה אבל היא שכחה להוסיף שכל שנה הם יכולים לבטל את ההסכם הזה.

רות רזניק: זה תת סעיף בתוך ההסכם.

רות רזניק: זאת אומרת, אני לעולם לא אוכל למצוא תורם שיהיה מוכן לתת מליון שקל כאשר בעוד שנה משדר הרווחה יכול להפסיק את ההתקשרות אתי.

רות רזניק: האם זו בדיחה?

רות רזניק: אותו הדבר חל על המקלט בהרצליה, יכול להיות שבעוד שנה נבנה שם ונתמודד עם התנגדויות ומשפטים, נשקיע חמישה עד שבעה מליון שקל ובעוד שנה משרד הרווחה יבוא ויגיד: "אתך אנחנו לא רוצים לעשות התקשרות" או עם מי שתבוא אחרי.

רות רזניק: הרי הדעת לא סובלת את זה.

רות רזניק: איך אפשר בכלל לעשות את זה?

ציפי חוטובלי: אני כל כך מזועזעת, זה לא נתפס.

רות רזניק: באתי למשרד הרוחה ושאלתי: גם באם לא תעזרו במימון ולא תתנו לנו matching אבל, אם אמצא מבנה מתאים -והיום באיזור מרכז הארץ לקחת מבנה כמו שהם רוצים עם חמש מאת מטר מרובעים וגינה גדולה זה ענין של לפחות חמישה עשר אלף דולר לחודש, האם תעזרו במימון של השכירות?

רות רזניק: התשובה של גב' יעל הרמל היתה חד משמעית: לא, נשתתף בשכירות.

רות רזניק: אז מאיפה יהיה לנו כסף ?

רות רזניק: האם זה נושא של מסחר?

רות רזניק: אולי תשלחו את הבחורות האלה לעבוד כדי להשיג את תשלום השכירות ואתם יודעים בדיוק לאיזו עבודה אני מתכוונת.

רות רזניק: בושה וחרפה שהגענו ליום שכזה.

רות רזניק: ודעי, אנחנו נמשיך להפעיל את המקלטים גם אם משרד הרוחה לא יתן אגורה!

רות רזניק: לא נהיה תחת הפיקוח שלהן ונמשיך בעשייה מפני שהצורך קיים והענין הזה הוא ענין של פיקוח נפש אמיתי ומי שלא מבין שמדובר בפיקוח נפש ישמע את הדוגמה הבאה: יש אשה שילדה לפני עשרה ימים ויחד עם חב"ד חגגנו עבורה ברית מילה לילוד עם משטרת הרצליה שהיתה שם כדי להגן עליה מפני בן הזוג שלה, שהגיע לשם.

ציפי חוטובלי: אין ספק שמדובר - - -

רות רזניק: אתם לא מבינים - - -

ציפי חוטובלי: אני לא רוצה שהמסר יהיה שאנחנו מתנערים מן האחריות שהמדינה אמורה לקחת.

ציפי חוטובלי: זה שאתם חייבים להמשיך לתפקד - בזה אין ספק אבל זה שהמדינה אמורה לקחת אחריות ולגבות אתכם גם בזה אין ספק, בעיני כל היושבים מסביב לשולחן הזה ואמנם אני היחידה מן הקואליציה - - -

שלמה מולה: בענין הזה אין שיקולים של קואליציה ואופוזיציה- - -

ציפי חוטובלי: תודה.

ציפי חוטובלי: הדברים מדברים בעד עצמם.

ציפי חוטובלי: יש כאן –ואני מתלבטת בין המלים עוול ואיוולת אבל ייתכן שיש כאן גם וגם.

ציפי חוטובלי: חשוב להבהיר: אתם בעצם נותנים להן לעבור ויה דה לורוזה שלמה בגיוס משאבים ואתם מעמידים את כל המאמצים האלה בסיכון כי אתם לא מתחייבים לאשר ניהול מקלט למשך מספר שנים ארוך דיו.

ציפי חוטובלי: אתם מורידים לטמיון לא רק את הידע המקצועי אלא גם את כל ההשקעה הזו כל הפילנתרופיה שיש סביב זה.

יעל הרמן: שיפסיקו לעשות את זה עם היבטים אישיים.

יעל הרמן: מבקשת ששמי לא יוזכר באופן אישי, גם ברדיו וגם פה, אני לא נתתי שום אישור לשום דבר שקשור למגרש בחדרה וגם לא בראשון לציון ואני מבקשת לא להגיע לפסים אישיים ושהשם שלי לא יופיע, - - -

רות רזניק: למה?

יעל הרמן: אני נציגת משרד הרווחה, ורות רזניק, שמי, יעל הרמן לא יופיע ברדיו ולא פה כמי שאסרה עלייך לעשות מהלך כלשהו.

רות רזניק: לא עליי אלא על קרן רש"י.

ציפי חוטובלי: יש כאן ענין עקרוני.

יעל הרמן: אני נציגת משרד הרווחה ולצורך הענין אני לא יעל הרמן - - -

אילן גילאון: לרוב אני מתווכח עם קובעי מדיניות ולא עם פקידות ושום דבר הוא לא אישי נגדך ולא כלפי אף אחד אחר.

אילן גילאון: אחד התסכולים הגדולים הוא –ובהקשר הזה רות אמרה שהיא אוהבת לבוא לכאן, ובכן, גם אני אוהב לבוא לכאן אבל אחד התסכולים הגדולים הוא לבוא לכאן ולהשקיע כל כך הרבה כדי לתקן דברים שמראש לא היו אמורים להיות קלוקלים.

אילן גילאון: בשלושה דברים אני חולק על חברי חבר הכנסת דבר חנין.

אילן גילאון: הראשון הוא על אמירתו שזה דיון מיוחד, כי לצערי הרב זה לא דיון מיוחד משום שאתמול ניהלנו בדיוק את אותו דיון ושלשום ניהלנו בדיוק את אותו הדיון ואנחנו מנהלים דיון שהקונטקסט שלו הוא מדינה במכרז ולכן, הדיון, איך שלא נסתכל עליו - הוא ערכי.

אילן גילאון: הדבר השני שבו אני חולק על חברי חבר הכנסת דב חנין הוא אמירתו שאי אפשר לעשות עסקים מרווחה.

אילן גילאון: האם אתה יודע כמה אנשים עושים עסקים ורווחים מרווחה?

אילן גילאון: ההיפך הוא הנכון, כי המצוקה היא רווחה של הרבה מאד אנשים.

אילן גילאון: ויש להבין באיפכא מסתברא שכן יש רווח.

אילן גילאון: הדבר השלישי שבו אני חולק עליך הוא המדיניות שם.

אילן גילאון: אומר דבר פשוט: ראה, חכמה אחת היא להיות שר תקשורת ואולי חכמה אחרת היא להיות שר הרווחה, שם אולי הדרישה קשה יותר.

אילן גילאון: האם יצאתם מדעתכם?

אילן גילאון: הרי למה הדבר דומה: תארו לעצמכם שעכשיו אתם תעמדו במכרז על ניהול ענייני הרוחה של מדינת ישראל מול איי.

אילן גילאון: די.

אילן גילאון: בי.

אילן גילאון: השקעות.

אילן גילאון: עלפי תנאי המכרז שאתם נותנים פה לחברות איזה סיכוי היה למשרד הרווחה לזכות במכרז?

אילן גילאון: הרי אם תנאי המכרז מדברים על יעילות של חברה כלכלית ואם תנאי מכרז הם ערך עליון אז לפי הדוגמה הזו משרד הרווחה היה מפסיד.

אילן גילאון: תעשו את האנלוגיה הזאת.

אילן גילאון: אם אנחנו בוחנים ניהול רווחה לפי הישגים אז מי שיש לו כלים עסקיים יותר טובים יזכה ולכאורה, מי צריך אתכם בכלל?

אילן גילאון: היה לנו ויכוח בנושא מוקד החירום, מי שחושב -ואני אומר את זה בפעם האלף, שמדינה מתנהלת כמו עסק אז שינסה למכור אותה במחיר שהושקע בה וכאשר תמצאו קונה אחד אז תספרו לי עליו ואז תהיו צודקים בדרך שלכם.

אילן גילאון: כולנו יודעים שזה לא יקרה ולכן הענין איננו אישי.

אילן גילאון: אל"ף, המכרז הזה צריך להתבטל.

אילן גילאון: בי"ת צריך לקבוע תנאים אחרים כדי להמשיך גם לגבי פילנתרופיה וגיוס משאבים, שיושבת הראש הזכירה.

אילן גילאון: ויש לזכור: הארגונים האלה עושים את תפקידה של המדינה.

אילן גילאון: הרי כל המקלטים האלה אמורים להיות מקלטים של משרד הרווחה.

אילן גילאון: ומקום שאותו המדינה נוטשת נמלא בארגונים שלוקחים על עצמם את הסיפור, זה סוג של הפרטה אבל אתם אומרים: בואו נלך על הפרטת ההפרטות.

אילן גילאון: וזה החשבון האמיתי שיש לעשות.

אילן גילאון: צריך לתת להם תנאים כך שהמממן אותם ידע שזה לא מכרז לשנה או שנתיים.

אילן גילאון: אני בא מן הרשויות המקומיות ואני יודע מה זה מכרז שרק הגבר המסוקס ויפה התואר עם מקטרת הטבק יזכה בו.

אילן גילאון: אתם חייבים –קודם כל, להזיז את המכרז הצידה.

אילן גילאון: עוד עליכם להבין שמכרז אינו ערך עליון וגימ"ל, כדאי שהמדינה תבין את תפקידה.

אילן גילאון: ובעלי תפקידים, ראו, בפסח אנחנו קוראים לזה מרור, בפורים זה המן ובחנוכה זה אנטיוכוס, תמיד אוהבים להתנפל על הרוע שבדרג הגבוה אבל אף פעם לא ראיתי את שר האוצר או את שר הרווחה מוכנסים למקלט של משרד האוצר כשמכים אחד מהם ואומרים לו: כזה ראה וקדש!

אילן גילאון: כך תקבל את המדיניות שלו!

ציפי חוטובלי: לקחת את ראש הממשלה למקלט לנשים מוכות כדי שיכיר במצוקה ואחר כך יחליט.

קריאה: ראש הממשלה היה במקלט לנשים מוכות אבל עד היום לא העביר את הכסף.

שלמה מולה: קודם כל מתנצל על שעליי לצאת מן הדיון, מדובר במחוייבות לבתי.

שלמה מולה: חוק המכרזים בא בעיקר, לפי כל הפרמטרים של בדיקת חוק כזה, לשרת את בעלי ההון.

שלמה מולה: לא בטוח שהוא בא לשרת את הצרכנים.

שלמה מולה: כשאני מסתכל על הדוח שמונח כאן, בחלק המתייחס לשנת 2010, למשל, אני רואה שפנו ארבע מאות ושמונה עשר נשים, מתוכן מאתיים ששים ושבע נדחו ורק מאה חמישים ואחת נשים התקבלו למקלטים.

שלמה מולה: אני לא יודע, מתוך 267 כמה נשים נקלעו לאיזו מצוקה ואיזו אלימות הן ממשיכות לסבול אבל אני יודע שהמדינה מפקירה אותן וזה פשוט.

שלמה מולה: אין הגדרה אחרת.

שלמה מולה: זאת אומרת שמאתיים ששים ושבע נשים שנדחו –ואולי אחוז מסוים מתוכן אינן במצב קשה אבל כל היתר מופקרות וזו המשמעות של זה.

שלמה מולה: אז אחר כך יגידו לנו: בואו נסתכל דרך הגרוש, דרך הכסף, במשקפיים של כסף, דרך אינטרס כלכלי של המדינה אבל אני מזועזע אפילו מן המחשבה הזו.

שלמה מולה: לגבי המכרז, אמנם לא נכחתי בכל הדיון מתחילתו אבל אני יכול להניח שאם התוצאה היא שהארגון של רות רזניק לא זכה במכרז אז יש כאן שאלה פשוטה ותשובה פשוטה כי מבחן התוצאה הוא משמעות המכרז.

שלמה מולה: והמכרז אמור לקבוע גם את המיומנות של האנשים שאמורים לטפל בנשים הללו ואת הנסיון שלהם.

שלמה מולה: האם זה היה בתנאי הסף?

שלמה מולה: השאלה היא מאד מאד פשוטה.

שלמה מולה: הרי המדינה כבר הפקירה את הנשים אז הגיעו ארגונים שהתמחו בענין, הם מגייסים את רוב הכסף בכוחות עצמם, וכשהם מבקשים מן המדינה השתתפות איך ייתכן שגם על החלק שהמדינה אמורה לתת היא תערים קשיים?

שלמה מולה: ואם כך, אז בשביל מה הקשר עם הגב' רות רנזיק ועם שאר הארגונים, תנתקו אתם את הקשר.

שלמה מולה: שהמדינה תאמר בפירוש.

שלמה מולה: לכן התוצאה היא רעה.

שלמה מולה: אני חושב שבענין הזה -וכמו שאמרתי בהערת ביניים שאין חילוקי דעות בין קואליציה ואופוזיציה, אני מקבל החלטה ביום שני בבוקר, ומצדי אפילו מחר, שהשר כחלון יביא תשובות.

שלמה מולה: והרי הוא הודיע שהוא התמודד עם הטייקונים ועם סלקום אז אדרבא, שיבוא עכשיו להתמודד עם הטייקונים של המכרז.

שלמה מולה: שיתן לנו תשובות.

שלמה מולה: אנחנו לא תוקפים אותו אישית - - -

ציפי חוטובלי: אין כאן שום טייקונים שנלחמים.

ציפי חוטובלי: זו מדינה שנלחמת בעצמה.

ציפי חוטובלי: אלה כללי המשחק של משרד הרווחה.

שלמה מולה: מבחינתי -לצורך הדיון, המדינה היא הטייקונים מול הנשים שנמצאות במצוקה.

שלמה מולה: שייתן לנו תשובות והסברים.

שלמה מולה: אם צריך לשנות חוק המכרזים הוא יגיד: ידי כבולות, אני לא מסוגל, אני לא יכול, ואם חברי הכנסת יעזרו לשנות את חוק המכרזים אז נעשה את זה.

שלמה מולה: ואת יודעת מה, אם יבקש פטור מחובת שירותי הרווחה לחוק המכרזים, שיואיל בטובו ויאמר לנו את זה אבל הדברים צריכים להישאל מולו ולא מול נשות המקצוע שנמצאות כאן.

שלמה מולה: מי שמסתכל על המספרים רואה את הדברים והענין כולו מזעזע.

שלמה מולה: כשאני רואה את העולות מאתיופיה שמגיעות לשם, נשבר לי הלב, אני יודע מאיזה תנאים הן באות ולמה הן מגיעות לשם, מהם השיקולים, מה קורה בבית, איזה מעבר בינ-תרבותי הן עושות ואנחנו, כנבחרי ציבור, לא יכולים להשלים עם זה.

שלמה מולה: תודה רבה.

מוחמד ברכה: אני מברך על עצם הדיון ואני מקווה שבעקבותיו נצא למסלול מעשים ולא למסלול שהוא רק הצהרות של כוונות ושל תרעומת ושל הזדעזעות אלא פשוט ללכת למהלך רציני שסופו כלא.

מוחמד ברכה: אני עקבתי אחרי הקמתו של המקלט.

מוחמד ברכה: לא מקרוב אלא במסגרת פעילותי הציבורית וראיתי איזה מאמצים, סליחה, מבקש לסיים, ראיתי איזה מאמצים הושקעו על מנת להקים את המקלט לנשים מן המיגזר הערבי.

מוחמד ברכה: הרבה אנשים הרימו גבה ואנשים התנגדו ואנשים תקפו ואנשים פקפקו וזו היתה עבודת גבורה -לא פחות ולא יותר.

מוחמד ברכה: אני לא משתמש בסופרלטיבים לחינם אבל זו היתה עבודת גבורה של שחייה כנגד הזרם.

מוחמד ברכה: הם מיסדו את הענין הזה והוא הפך לחלק לגיטימי מן המאבק על זכויות נשים והגנתן מפני רודנות של בעלים אלימים ואנשים אלימים.

מוחמד ברכה: היום, לראות את הדיון הזה זה פשוט מקומם וגם מכמיר לב.

מוחמד ברכה: זה לא ייאמן.

מוחמד ברכה: אני מצטרף, כמובן, לדברים של חבר הכנסת אילן גילאון ושל חבר הכנסת דב חנין וגם של אלה שדיברו לפני אבל, בעיקר, יש לי בעיה אידיאולוגית בסיסית עם כל מה שקשור למכרזים.

מוחמד ברכה: והממשלה זה לא כחלון כי זה גם לא בוז'י הרצוג ואסור להם לשכוח את העובדה הזו, וזו גם המשלה הקודמת ויכול להיות שזה גם הממשלה הבאה אבל תראו איזו גבורה כביכול הם מפגינים ועל גבו של מי.

מוחמד ברכה: ולמדנו כבר אחרי ענין תאגידי המים וראינו למה זה גרם, אבל עם שירותי התעסוקה אפשר לצאת גיבורים, ותראו על מי הם יוצאים גיבורים.

מוחמד ברכה: יש גם דיבור על הפרטת בתי כלא ואתם רואים על מי הם עושים מעשי גבורה.

מוחמד ברכה: כנ"ל לגבי הפרטת רפואה ציבורית, אתם רואים על מי הממשלה הזו עושה את הגבורות שלה והפרטת מקלטים לנשים מוכות זה פשוט בחזקת להיות גיבורים על חלשים.

מוחמד ברכה: זה הדבר המאפיין.

מוחמד ברכה: יש דברים, רבותי, שהם אינם סחירים.

מוחמד ברכה: הם בלתי ניתנים למסחור, ולא ייתכן לשלוט בהם כאילו שזה נדל"ן.

מוחמד ברכה: ויש דברים שבגלל התנאים שלהם הם לא יכולים להיכנס למכרז, בעקרון, מלכתחילה! זה צריך להיות שיקול מקצועי של רווחת החלשים שצריכים את העזרה ואת התמיכה.

מוחמד ברכה: ולא שיקול שיתן לממשלה להיפטר מחובותיה ומן התפקידים שלה.

מוחמד ברכה: אקצר לטובת הזמן שיוקדש לחבריי.

מוחמד ברכה: נאמר שהמכרז מתקיים, יש מתח בין תיקצוב לבין מקצועיות בכל מכרז אבל פה אין אפילו מראית עין של החלק הזה.

מוחמד ברכה: אין מראית עין של החלק הזה, כי כאן, יש 10% ראשוניים למי שיש לו כסף.

מוחמד ברכה: זהו, אם יש לך כסף אתה מתחיל את המכרז עם עשרה אחוז בכיס.

מוחמד ברכה: זה לא ייתכן.

מוחמד ברכה: חוץ מזה, הענין הוא מתח בין מקצועיות לבין תיקצוב ואני חושש שבמקרה הזה -ואני לא מפנה את הדברים כלפי הגברות שיושבת כאן אלא לשר כחלון וקודמו בתפקיד, אני חושש שיש כאן משהו שמריח רע! יש משהו מושחת!

מוחמד ברכה: בעצם העובדה שיוצרים מערכת ניקוד כזו ובעצם העובדה שאחרי שנותנים את הניקוד לא טורחים לבדוק אם הנתונים שנמסרו הם נכונים.

מוחמד ברכה: למשל, כתבו בפרוטוקול של ועדת המכרזים שהמציע לנהל יראה את הנסיון שיש בניהול מקלט לנשים מוכות למעלה מחמש שנים" והוא אמר שיש לו אבל, מתברר שאין, מי עוקב אחרי זה?

מוחמד ברכה: המידע לא נכון ואף אחד לא הולך ובודק.

מוחמד ברכה: ולוקחים את האנשים שיש להם את הנסיון והיכולת והפרסטיז'ה וזה הרי גם ענין של אמון, אמון של אותן נשים.

מוחמד ברכה: נוצרה מערכת של אמון ואני מכיר מקרים ספציפיים מאנשים שהיו צריכים להתערב על מנת להגן על נשים ויש אפילו נשים שגם המקלט לא יכול להגן עליהן.

מוחמד ברכה: אני הייתי מעורב ב - - -

ציפי חוטובלי: חבר הכנסת ברכה, מצטערת שהדברים שלך נאלצים להיקטע.

מוחמד ברכה: אסיים, הדרישה היא לשים איקס על המכרז הזה ומיד.

מוחמד ברכה: ואני מטיל את האחריות על השר משה כחלון ולא על הגברת כאן.

ציפי חוטובלי: יש עשר דקות לסיום הדיון.

ציפי חוטובלי: על הדוברים הבאים לקצר.

ציפי חוטובלי: חשוב לי לומר גם לָךְ וגם ליעל: אין לנו שום ענין לתקוף אתכן, יש לנו כתובת אחת והיא הכתובת של המשרד, המשרד שממונה ומופקד על כך שנשים נפגעות אלימות יקבלו את השירות הטוב ביותר ולצערנו זה לא קורה, כי ברגע שכל אותם מקלטים נשארים מחוץ עם דירות המעבר, אז בסופו של דבר ברור לכולנו שהמכרז הזה ונכון שהיועץ המשפטי והמנכ"ל והשר היו אמורים להיות כאן יחד עם כל הגורמים המקצועיים שהם קובעי מדיניות בנושא הזה, הם היו צריכים להיות כאן, וכרגע מוטלת עלייך האחריות לומר איך אתם תפעלו עכשיו לתיקון העוולה הנוראית שהיתה במכרז האחרון?

מיכל חנוך: קודם כל יש לי כבוד והערכה מאד רבה לכל היושבות כאן מולי שאני מכירה אותן הרבה שנים ואני מעריכה מאד את הפעילות המקצועית שלהן.

מיכל חנוך: חלק גדול מן המקלטים שהוקמו בחמש עשרה השנים האחרונות הוקמו ביחד אתנו, ביחד עם משרד הרווחה בשותפות מלאה.

מיכל חנוך: המקלטים התחילו והמשרד הצטרף.

מיכל חנוך: כבר הרבה מאד שנים שהמדינה לוקחת אחריות ומובילה ומחפשת את הגופים השותפים להפעלה של הפרוייקט החשוב הזה.

מיכל חנוך: המדינה לוקחת אחריות על טיפול בנשים נפגעות וילדיהן, כשחלק מזה הוא מערך מאד מאד גדול, חלק מזה הוא שלושה עשר מקלטים לנשים נפגעות אלימות.

מיכל חנוך: אף אחד לא מערער על רווחיותו והבנתו של המשרד.

מיכל חנוך: המשימה - - -

ציפי חוטובלי: אתם מערערים על הרווחיות של המקלטים.

מיכל חנוך: רגע, אף אחד לא מערער, המקלטים פועלים על פי תקנון עובדים סוציאלים, תקנון מאד ברור שמראה בצורה מאד מובנה, מקצועית ורצינית, איך פועלים ואין בזה ויכוח לא מן הצד הזה של השולחן ולא מצדו השני.

מיכל חנוך: המשימה שלי בשנה וחצי שנתיים האחרונות היתה משימה לא פשוטה, היתה משימה מאד חשובה והיא לעשות מכרז פתוח.

מיכל חנוך: במדינת ישראל היום יש מכרזים פתוחים.

מיכל חנוך: לא באתי להגן או לא להגן על חוק חובת המכרזים אבל המדינה יוצאת למכרזים פתוחים כי מכרז "תפור" בעיני המדינה היום הוא דבר לא חוקי.

מיכל חנוך: אם אני אומרת שמי שיכול לזכות במכרז לנשים מוכות הוא זה שיש לו נסיון של חמש עשרה שנה בהפעלת מקלט לנשים מוכות אז עשיתי מכרז תפור וסגור.

מיכל חנוך: נקודה.

מיכל חנוך: ולכן המשימה שלי, רגע, רגע, חבר הכנסת גילאון, בבקשה - - -

אילן גילאון: אמרת שאין מי שחולק על המקצועיות והמיומנות שלכן אבל אני אומר שאם התוצאה היא שמשרד אדריכלים מקבל את ה- - -

ציפי חוטובלי: רגע, רגע, חברי הכנסת!

ציפי חוטובלי: חבר הכנסת דב חנין! חבר הכנסת גילאון!

דב חנין: שאלה קצרה - - -

ציפי חוטובלי: אני ביקשתי - - -

דב חנין: מה שגבירתי אומרת לנו בעצם הוא שהתנאים האלה למכרז והאופן שבו העסק נבנה הם לא שיקול הדעת המקצועי שלכם אלא הפרשנות המשפטית -שאתם קיבלתם, לחוק חובת מכרזים - - -

ציפי חוטובלי: חבר הכנסת חנין, בבקשה! מיכל, אשמור על זכותך.

ציפי חוטובלי: סליחה, מבקשת לכבד את זכותה של נציגת משרד הרווחה.

מיכל חנוך: זמני קצר.

מיכל חנוך: בחרתי מספר נקודות ואני מבקשת להתייחס אליהן.

מיכל חנוך: דיברתי על מכרז פתוח או סגור וצריך לתת הזדמנות כך שמכרז חייב להיות פתוח כדי להיות הוגן מן הבחינה הזו.

מיכל חנוך: לגבי 10%, כל המקלטים כאן יודעים שהעמותות מחויבות -מעבר לצד השירותים שהוא מאה אחוז על חשבון מדינה, להוסיף חוגים לילדים, פעילויות קיץ לנשים ולילדים, סליחה, רגע, להדרכה לצוות והדבר הזה הוא הכוונה באותם עשרה אחוז, שאותם המקלטים מתחייבים להוסיף והם עושים את זה.

מיכל חנוך: שניה, שניה, יש עמותות ויש עמותות ולזה ניסינו לכוון באמות המידה שחייבות להיות מאד שוויוניות, מאד שוויוניות, אני לא יכולה לדעת מראש שאני נותנת עדיפות למשהו אלא אני צריכה שלא לזכור עם מי אני עובדת אלא לחשוב על המקצוע אבל - - -

ציפי חוטובלי: זה כולל נסיון.

מיכל חנוך: לא סיימתי.

מיכל חנוך: יש עמותות שנותנות הרבה מעבר לעשרה אחוז, גם במבנה, גם בפעילות עם ילדים, גם בפעילות עם נשים ומותר למדינה לעודד את הקצפת, רגע, מבקשת למצות את רשות הדיבור שלי.

מיכל חנוך: המדינה עושה סדר ובונה קריטריונים לגבי השאלה מה המינימום הנדרש לאישה ולילדיה לקבל במקלט?

מיכל חנוך: אישה שנמצאת עם עוד שתי משפחות בחדר קטן - זה איננו המינימום הנדרש.

מיכל חנוך: אני לא מקבלת את זה -עם כל הכבוד לכל העושים במלאכה, אני לא מקבלת את זה משרד הרווחה בונה מדיניות שאומרת: יש קריטריונים ברורים שבהם משפחה צרירה להיות.

מיכל חנוך: הכבוד של המגורים ושל המבנה לא פחות חשובים מן השאר.

מיכל חנוך: כשאישה נכנסת למבנה, השאלה איזה מבנה היא רואה היא שילוב מנצח בין הטיפול, האווירה, המרחב הפתוח ומה שנעשה בו לבין השאלה איך המבנה נראה ומה הוא משדר.

מיכל חנוך: לגבי הערה שצויינה פה: פניות שנדחות ממקלט אחד מתקבלות במקלט אחר.

מיכל חנוך: בנתונים הארציים שלי אין פניות במצבי חירום שחייבות להתקבל ולא מתקבלות לאחד המקלטים.

מיכל חנוך: אם יש פניה שחייבת להתקבל ולא יכולה במקום אחד היא תתקבל ממקום אחר.

מיכל חנוך: את זה אני אומרת מידיעה.

מיכל חנוך: יש הגיון בזה שהמדינה אומרת שחשוב לה שאנשים שנזקקים ונמצאים בתוך מסגרת המבנה שלהם יהיה קבוע במובן הזה שלא יצרכו כל יום להיות לא בטוחים, לא נשים וילדיהן ולא נכים ולא מפגרים וכו' - - -

עאידה תומא סלימאן: ואם אותם - - -

מיכל חנוך: אגיע לזה.

מיכל חנוך: כבר מסיימת.

מיכל חנוך: המדינה אומרת ויש הגיון בזה שהמדינה לא רוצה שכל חצי שנה יהיה שינו במבנה.

מיכל חנוך: המדינה מבינה - - -

דוברת: האם כל חצי שנה מחליפים את המבנה?

מיכל חנוך: לגבי עמותת "נשים נגד אלימות", היא לא זכתה משום שנפסלה בתנאי סף ויש לומר שחלק מן העמותות שנפסלו בתנאי הסף פשוט לא העבירו מסמכים אז אם מישהו קורא תנאי מכרז ורואה מהו הסף ושלפיו צריך להביא מסמך אז צריך להביא מסמך.

מיכל חנוך: נקודה.

ציפי חוטובלי: ענין טכני ולא - - - .

מיכל חנוך: סליחה, אני לא קבעתי, סליחה, רגע, סליחה, אני לא קבעתי אם מותר או לא.

מיכל חנוך: אני לא זו שמחליטה אם מותר להשלים אם לאו, אני רק מציינת.

מיכל חנוך: יש ועדת משנה שיושב בה חשב ויועץ משפטי - - -

ציפי חוטובלי: מן הראוי, כשמדובר במקומות מוכרים, ראי, - - -

מיכל חנוך: אבל - - -

ציפי חוטובלי: מסמך של מחלקת המחקר של הכנסת אומר במפורש שגם המבנים של המקלטים לא השתנו בשנים האחרונות.

ציפי חוטובלי: זה לא שיש כאן איזו מציאות שבה כל שנה אנחנו בעצם מגלים מחדש את המפעל הזה שנקרא הגנה על נשים.

מיכל חנוך: יש עמותות שנותנות יותר מעשרים אחוז ונותנות שירות יוצא מן הכלל וזה לא רע שמדינת ישראל מעודדת להוסיף קצפת - - -

קריאה: העמותות האלו - - -

מיכל חנוך: לא עברתם מבחן סף כי לא הבאתם מסמך.

קריאה: לא ייאמן.

ציפי חוטובלי: אף אחד לא ידבר! אף אחד לא ידבר! לא נקבל את המהומה הזו.

ציפי חוטובלי: סליחה, סליחה.

אילן גילאון: עכשיו יצא המרצע מן השק.

אילן גילאון: הם לא הביאו נייר אז הם לא עברו את המכרז.

מיכל חנוך: לי אין סמכות בתוך הועדה כדי לאשר או לא לאשר.

מיכל חנוך: יש וועדת משנה מסודרת שבה אני משקיפה.

מיכל חנוך: רגע, מבקשת לומר עוד משפט אחד, רגע, חשוב לומר, כשבונים את אמות המידה, העובדה ש"נשים נפגעות אלימות" לא זכתה אלא הפסידה בנקודה וחצי היא עובדה כואבת ועגומה, לא בגלל שאני רוצה עכשיו לומר משהו רע על - - -

ציפי חוטובלי: האם זה לא מסייע לכן להסיק מסקנות לגבי הקריטריונים?

מיכל חנוך: לא סיימתי.

מיכל חנוך: אני לא מכחישה עכשיו, שהיתה עובדת סוציאלית עם נסיון רב שנים שזכתה במכרז גם אם העמותה היא לא בעלת חזון בן עשר שנים כי זה לא תפקידי פה אבל, חשוב לומר, גם באופן אישי, מתוקף תפקידי במשרד, התוצאה הזו היא תוצאה שלא משמחת גם אותי, אני מעריכה מאד את העמותה הזו ומה לעשות, - - -

אילן גילאון: תודה שדיברת אז עכשיו הבנו.

אילן גילאון: עכשיו פתרת את כל הבעיה.

אילן גילאון: הבנו את הבעיה שאתם לא מבינים דבר וחצי דבר במה שאת עוסקים בו.

ציפי חוטובלי: רק את השאלה הכי חשובה - - -

מיכל חנוך: המקלטים לא ייסגרו והמדינה תחשוב.

ציפי חוטובלי: השאלה הכי חשובה: מה יקרה עוד שלושה חודשים?

מיכל חנוך: המדינה תמצא פתרון כדי להמשיך את הפעלת המקלטים.

מיכל חנוך: בימים אלה יש דיונים בענין הזה.

קריאה: האם לא חבל על הכסף שכרוך בהוצאת מכרז חדש?

רונית ארנפרוינד כהן: האם שוב יצטרכו לשלם כדי לגשת?

רונית ארנפרוינד כהן: אתמול דיווחה מרים ממרכז הסיוע בתל אביב שכל שנה עליה לשלם עשרים אלף שקל לרואה חשבון כי כל שנה מחדש היא צריכה לגשת, אז האם היא תצטרך שוב לגשת למכרז?

רונית ארנפרוינד כהן: שוב להראות את הטפסים?

רונית ארנפרוינד כהן: בגלל שהיה חסר טופס?

רונית ארנפרוינד כהן: האם אין שיקול דעת בוועדה שיושבת ויכולה לצלצל אליה ולומר: ראו, חסר לכם טופס?

מוחמד ברכה: האם יש כאלו שצלצלו אליהן?

ציפי חוטובלי: עליי להפסיק אתכם.

ציפי חוטובלי: הדיון הזה משקף בעיקר את הפער ודב חנין אמר יפה בתחילת הדברים: אם לא מבינים שיש כאן בעיה אז אף אחד לא מנסה למצוא פתרון.

ציפי חוטובלי: יש כאן התנערות מן העובדה שיש כאן בעיית עומק בתפיסת המדינה את הנסיון המקצועי שהמקלטים האלה מביאים עמם ויש כאן בעיה בהבנה שתפקידה של המדינה לתת למקומות האלה –ואני לא מדברת על עדיפות אלא על המינימום שנדרש והוא, לתעדף את הנסיון המקצועי שמביאים כי אין קריטריון יותר מקצועי מזה.

ציפי חוטובלי: כשמדובר על מכרז מקצועי קריטריון הנסיון חייב להיות חלק מרכזי עם כל הכבוד - - -

קריאה: יש מקלטים שיש עובדים סוציאלים אנשים שנכנסו - - -

ציפי חוטובלי: יש מקלטים ותיקים שנשארו בסוף מחוץ למכרז, את יודעת מה, מיכל?

ציפי חוטובלי: לא מעניין אותנו אם מדובר בהיעדר מסמך או בקריטריונים שלא היו נכונים מלכתחילה כי בשני המקרים מדובר דבר שהוא פשוט לא ייעשה.

ציפי חוטובלי: לא ייעשה.

ציפי חוטובלי: אין אפשרות לזכות דיבור נוספת.

ציפי חוטובלי: ברור לכולנו שכללי המשחק צריכים להשתנות.

ציפי חוטובלי: הועדה קוראת לשר –ונוציא מכתב מסודר שפונה אל השר שמדבר על בדיקה חיצונית של מהלך המכרז האחרון, השר חייב להנחות על שינוי הקריטריונים, לא יתכן שהנסיון המקצועי לא יהיה חלק מרכזי ומובנה בתוך התהליך של הכשרת המקומות האלה.

ציפי חוטובלי: לא ייתכן שבעוד שלושה חודשים אנחנו שוב נעמוד בפני סכנה בגלל מסמך כזה או אחר, צריך להימצא כאן פתרון עקרוני, שאומר שכל המקלטים האלה שמביאים את הנסיון חייבים לקבל את תמיכת המדינה ולא יכול להיות שהמקלטים האלה יצטרכו לחזר על הפתחים של משרד הרווחה שנה אחרי שנה כאילו מדובר בהמצאה חדשה שרק הרגע גילו אותה.

ציפי חוטובלי: הנקודה היא הקריטריונים של המכרז, זה מה שצריך להשתנות ואנחנו נוציא מכתב חריף מן הועדה בעקבות הדיון הזה, שקור לשר להתערב ולשנות את הכללי המשחק.

זהבה גלאון: להקפיא את ההחלטה.

זהבה גלאון: לעצור לאלתר את ההחלטה.

זהבה גלאון: להקפיא את ההחלטה בשלב הראשון.

רונית ארנפרוינד כהן: אנחנו מבקשים לזכור שדירות מעבר הן חלק מן החבילה, מקלטים ודירות מעבר.

רות רזניק: לבטל את המכרז גם לגבי המיגזר הערבי.

רות רזניק: לא יכול להיות שלגבי המקלט של המיגזר הערבי יש סכנת סגירה.

ציפי חוטובלי: תודה רבה לכולם.